Broj: 711-I-1788-M-315/22-02-21

Zagreb, 01. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Deana Močinića,** **općinskog načelnika Općine Pićan,** za davanjem mišljenja Povjerenstva, na 178. sjednici održanoj dana 01. srpnja 2022.g. daje sljedeće

**MIŠLJENJE**

**Sukladno članku 20. stavku 1. ZSSI-a, obiteljsko poljoprivredno gospodarstvo (u daljnjem tekstu:** **OPG) čiji je nositelj obveznik Dean Močinić, općinski načelnik Općine Pićan, ne može primiti potporu u poljoprivredi za 2022. godinu koju dodjeljuje Općina Pićan odnosno stupiti u navedeni poslovni odnos za vrijeme dok obnaša dužnost, niti u razdoblju od 12 mjeseci od dana prestanka obnašanja dužnosti obveznika.**

Obrazloženje

Zahtjev za davanjem mišljenja Povjerenstva podnio je Dean Močinić općinski načelnik Općine Pićan. U Povjerenstvu je zahtjev zaprimljen 20. lipnja 2022. pod poslovnim brojem 711-U-6223-M-315/22-01-5, povodom kojeg se vodi predmet broj M-315/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici dužnosnici u smislu navedenog Zakona, stoga je Dean Močinić, općinski načelnik Općine Pićan, povodom obnašanja navedene dužnosti dužan pridržavati se odredbi istog Zakona.

U zahtjevu obveznik navodi da je Općina Pićan raspisala Javni natječaj za dodjelu potpora u poljoprivredi za 2022. godinu kojim je definirano da se na isti mogu prijaviti OPG-i sa sjedištem i poljoprivrednom proizvodnjom na području Općine Pićan. Za provedbu natječaja formirano je Povjerenstvo koje se sastoji od službenika Jedinstvenog upravnog odjela koji provode natječaj i vrše provjeru uvjeta, te daju prijedlog općinskom načelniku koji donosi konačnu odluku o dodjeli sredstava.

Obveznik traži mišljenje Povjerenstva može li se on kao općinski načelnik, a nositelj OPG-a, uzimajući u obzir sve navedeno, prijaviti na predmetni natječaj te uputu o tome je li u skladu sa ZSSI-om da na temelju prijedloga Povjerenstva za provedbu javnog natječaja donese odluku kojom se, između ostalog, odobrava isplata sredstava i OPG-u čiji je nositelj.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu, dok je člankom 22. stavak 1. ZSSI-a propisano da obveze koje za obveznika proizlaze iz članaka 7., 10., 11., 12. i 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Člankom 5. stavkom 1. podstavkom 4. ZSSI-a propisano je  da poslovni odnosobuhvaća ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda, dok je podstavkom 5. istog stavka propisano da su poslovni subjekti, između ostalih navedenih, i OPG-i.

Dodjela potpore u poljoprivredi za 2022. godinu od strane Općine Pićan je oblik izravnog stjecanja sredstava od tijela javne vlasti te se stoga radi o poslovnom odnosu u smislu članka 5. stavka 1. podstavka 4. ZSSI-a u koji je poslovnom subjektu, u kojem obveznik ima 5 % ili više udjela u vlasništvu, zabranjeno stupiti, sukladno članku 20. stavku 1. ZSSI-a.

S obzirom da je OPG poslovni subjekt u smislu članka 5. stavka 1. podstavka 5. ZSSI-a, OPG čiji je nositelj obveznik Dean Močinić, općinski načelnik Općine Pićan, ne može primiti potporu u poljoprivredi za 2022. godinu koju dodjeljuje Općina Pićan odnosno, stupiti u poslovni odnos s tijelom javne vlasti u kojem obveznik obnaša dužnost.

Zabrana iz članka 20. stavak 1. počinje na dan stupanja na dužnost obveznika i traje 12 mjeseci od dana prestanka obnašanja dužnosti, sukladno članku 22. stavku 1. Zakona.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Dean Močinić, elektroničkom dostavom
2. Objava na internetskoj stranici Povjerenstva
3. Pismohrana